ไฟแนนซ์ทูเดย์
โดย...ช.ชดา
28 เม.ย. 2559

โดย...ช.ชดา
...ถึงจะหมดวาระในตำแหน่งประธานสมาคมธนาคารไทยไปแล้ว แต่ตำแหน่งสมาชิกสภานิติบัญญัติแห่งชาติ (สนช.) ของ บุญทักษ์ หวังเจริญ ประธานเจ้าหน้าที่บริหารและกรรมการผู้จัดการ ธนาคารทหารไทย ยังอยู่ แว่วว่าอาจจะขอลาออกจากตำแหน่ง สนช.เร็วๆ นี้ และจะเสนอให้ประธานสมาคมธนาคารไทยคนใหม่ ปรีดี ดาวฉาย กรรมการผู้จัดการ ธนาคารกสิกรไทย เข้าดำรงตำแหน่งแทน
...ใครผ่านไปผ่านมาที่ธนาคารออมสิน อาจสะดุดตาว่า ทำไมภูมิทัศน์ของธนาคารออมสินดูไปแล้วเริ่มจะคล้ายธนาคารกสิกรไทยเข้าไปทุกที ยกเว้นสีของธนาคาร เรื่องนี้ไม่น่าแปลกใจ เพราะอาจารย์ดูฮวงจุ้ยของพี่บู้ “ชาติชาย พยุหนาวีชัย” ไม่ใช่ใคร เป็นทายาทของอาจารย์เม้ง ซินแสฮวงจุ้ยประจำตัวคุณปั้น “บัณฑูร ล่ำซำ” ประธานกรรมการธนาคารกสิกรไทย นั่นเอง ฉะนั้นวิธีการคิด วิธีการมองจึงคล้ายคลึงกันมาก
...เอสเอ็มอีแบงก์ประกาศรับสมัครผู้ช่วยกรรมการผู้จัดการ 2 ตำแหน่ง ที่มีความเชี่ยวชาญงานด้านบริหารสินทรัพย์ จำนวน 1 ตำแหน่ง และด้านการตลาด ที่มีความเชี่ยวชาญด้านประเมินหลักประกันอีก 1 ตำแหน่ง สนใจไปยื่นใบสมัครที่เอสเอ็มอีแบงก์ สำนักงานใหญ่ ถนนพหลโยธิน ได้ตั้งแต่วันนี้ถึง 29 เม.ย.นี้
ส่วนตำแหน่งกรรมการผู้จัดการเอ็กซิมแบงก์ คัดเลือกตัวกันได้เรียบร้อย ขณะนี้อยู่ระหว่างต่อรองเงินเดือนและตรวจสอบคุณสมบัติกับแบงก์ชาติ จากนั้นคลังก็จะส่งเข้า ครม.พิจารณาเป็นอันสิ้นสุดกระบวนการสรรหา คาดว่าเอ็มดีใหม่จะมานั่งทำงานได้ในเดือน มิ.ย.นี้